Document ID: 32003D0163

Απόφαση της Επιτροπής
της 7ης Μαρτίου 2003
για τροποποίηση των αποφάσεων της Επιτροπής 1999/283/ΕΚ και 2000/585/ΕΚ όσον αφορά την Μποτσουάνα
[κοινοποιηθείσα υπό τον αριθμό Ε(2003) 713]
(Κείμενο που παρουσιάζει ενδιαφέρον για τον ΕΟΧ)
(2003/163/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 72/462/ΕΟΚ του Συμβουλίου, της 12ης Δεκεμβρίου 1972, για τα υγειονομικά προβλήματα και τα υγειονομικά μέτρα κατά την εισαγωγή ζώων του βοείου, πρόβειου, αιγείου και χοιρείου είδους, νωπών κρεάτων ή προϊόντων με βάση το κρέας προέλευσης τρίτων χωρών(1), όπως τροποποιήθηκε τελευταία από τον κανονισμό (ΕΚ) αριθ. 1452/2001(2), και ιδίως το άρθρο 14 παράγραφος 3,
την οδηγία 92/45/ΕΟΚ του Συμβουλίου, της 16ης Ιουνίου 1992, για τα υγειονομικά προβλήματα και τα προβλήματα υγειονομικού ελέγχου σχετικά με τη θανάτωση άγριων θηραμάτων και την εμπορία του κρέατός τους(3), όπως τροποποιήθηκε τελευταία από την οδηγία 97/79/ΕΚ(4), και ιδίως το άρθρο 16 παράγραφος 3,
την οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο I του παραρτήματος Α της οδηγίας 89/662/ΕΟΚ(5) και, όσον αφορά τους παθογόνους παράγοντες, της οδηγίας 90/425/ΕΟΚ, όπως τροποποιήθηκε τελευταία από την απόφαση 2003/42/ΕΚ της Επιτροπής(6), και ιδίως το άρθρο 10,
Εκτιμώντας τα ακόλουθα:
(1) Οι όροι σχετικά με την υγεία των ζώων και την κτηνιατρική πιστοποίηση, που απαιτούνται για τις εισαγωγές νωπών κρεάτων από ορισμένες αφρικανικές χώρες, θεσπίζονται με την απόφαση 1999/283/ΕΚ της Επιτροπής(7), όπως τροποποιήθηκε τελευταία από την απόφαση 2003/74/ΕΚ(8).
(2) Οι όροι σχετικά με την υγεία των ζώων και τη δημόσια υγεία, καθώς και την κτηνιατρική πιστοποίηση για τις εισαγωγές κρέατος αγρίων και εκτρεφόμενων θηραμάτων και κουνελιών από τρίτες χώρες, θεσπίζονται με την απόφαση 2000/585/ΕΚ της Επιτροπής(9), όπως τροποποιήθηκε τελευταία από την απόφαση 2003/74/ΕΚ.
(3) Στις 7 Ιανουαρίου 2003, επιβεβαιώθηκε στην Μποτσουάνα η εμφάνιση του αφθώδους πυρετού στην εγκεκριμένη ζώνη ΕΚ αριθ. 6. Το πρώτο κρούσμα ανιχνεύτηκε στην εκμετάλλευση, στις 23 Δεκεμβρίου 2002 και η απόφαση 2003/74/ΕΚ της Επιτροπής εγκρίθηκε για να ανασταλούν οι εξαγωγές στην Κοινότητα, από ολόκληρη τη χώρα, νωπού κρέατος χωρίς κόκαλα βοοειδών, αιγοπροβάτων καθώς και εκτρεφομένων και αγρίων οπληφόρων που έχουν παραχθεί μετά την σχετική ημερομηνία της εμφάνισης του πρώτου κρούσματος, εν αναμονή συμπληρωματικών στοιχείων που απαιτούνται για την περιφερειοποίηση.
(4) Οι αρχές της Μποτσουάνας έχουν διενεργήσει επείγοντα εμβολιασμό γύρω από την εστία της νόσου και συμπληρωματικές έρευνες για να αξιολογήσουν την κατάσταση στην χώρα. Όλα τα ζώα στις μολυσμένες εκμεταλλεύσεις καταστρέφονται.
(5) Τα αποτελέσματα της αξιολόγησης αυτής δείχνουν ότι η μολυσμένη περιοχή βρίσκεται στις κτηνιατρικές ζώνες ελέγχου 6 και 7, σε περιοχή που καλύπτει επιφάνεια 30 χιλιομέτρων επί 40. Επιπλέον, τέσσερις εκμεταλλεύσεις που βρίσκονται στην περιφέρεια της περιοχής αυτής συμπεριλήφθηκαν στην μολυσμένη περιοχή λόγω της πιθανότητας επαφής με ζώα από τις μολυσμένες εκμεταλλεύσεις.
(6) Δεν έχει διαπιστωθεί κανένα άλλο κρούσμα αφθώδους πυρετού σε όλη τη χώρα.
(7) Οι αρχές της Μποτσουάνας ενημέρωσαν την Επιτροπή ότι οι ζώνες 6 και 7 είναι οι μολυσμένες περιοχές, οι ζώνες 5, 8 και 9 που βρίσκονται γύρω από τις περιοχές αυτές θεωρούνται ζώνες προστασίας, ενώ οι ζώνες 10, 11, 12, 13 και 14 πρέπει να θεωρούνται απαλλαγμένες από τη νόσο. Οι εν λόγω απαλλαγμένες περιοχές διαχωρίζονται φυσικά από τα υπόλοιπα εδάφη με φράκτες.
(8) Με βάση την κατάσταση αυτή, η εισαγωγή στην Κοινότητα νωπού κρέατος που έχει υποστεί ωρίμανση χωρίς κοκάλα, με εξαίρεση τα παραπροϊόντα σφαγίων, βοοειδών, αιγοπροβάτων και εκτρεφομένων και αγρίων οπληφόρων πρέπει να επιτραπεί από τις ζώνες 10, 11, 12, 13 και 14, ανεξάρτητα από την ημερομηνία σφαγής.
(9) Τα μέτρα που προβλέπονται στην παρούσα απόφαση θα επανεξεταστούν εντός τριών μηνών ιδίως, βάσει της εξέλιξης της νόσου και των συμπληρωματικών πληροφοριών που θα ληφθούν από τις αρχές της Μποτσουάνας.
(10) Οι αποφάσεις της Επιτροπής 1999/283/EΚ και 2000/585/EΚ πρέπει να τροποποιηθούν αναλόγως.
(11) Tα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα I της απόφασης 1999/283/EΚ αντικαθίσταται από το κείμενο του παραρτήματος I της παρούσας απόφασης.
Άρθρο 2
Το παράρτημα II της απόφασης 1999/283/EΚ αντικαθίσταται από το κείμενο του παραρτήματος ΙI της παρούσας απόφασης.
Άρθρο 3
Το παράρτημα I της απόφασης 2000/585/EΚ αντικαθίσταται από το κείμενο του παραρτήματος ΙIΙ της παρούσας απόφασης.
Άρθρο 4
Το παράρτημα II της απόφασης 2000/585/EΚ αντικαθίσταται από το κείμενο του παραρτήματος IV της παρούσας απόφασης.
Άρθρο 5
Τα μέτρα που προβλέπονται στην παρούσα απόφαση θα επανεξεταστούν εντός τριών μηνών, βάσει της εξέλιξης της κατάστασης του αφθώδους πυρετού στην Μποτσουάνα.
Άρθρο 6
Η παρούσα απόφαση εφαρμόζεται από τις 14 Ματρίου 2003.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 7 Μαρτίου 2003.

Labels: 17
5
3
6
18